Regulamentul Consiliului Consultativ de pe Lângă Agenţia de Transplant
 
I.  Dispoziţii generale
 
 1.    Prezentul Regulament stabileşte atribuţiile, funcţiile si modul de
organizare a activităţii Consiliului Consultativ de pe lângă Agenţia de Transplant
 (în continuare Consiliul).
2.       Consiliul este format din 9 membri componenţa căruia este aprobată de Ministerul Sănătăţii. 
          3. Consiliul consultativ este condus de către un preşedinte, ales cu majoritatea de voturi în prima şedinţă a Consiliului. 
          4. În calitate de membri ai Consiliului se numesc personalităţi recunoscute în domeniul activităţii de transplant, care nu au calitatea de angajat al Agenţiei de Transplant.
5. Secretariatul Consiliului este asigurat de către Agenţia de Transplant. Aceasta asigură transmiterea ordinii de zi şi a materialelor de lucru către membrii Consiliului cu cel puţin 5 zile înaintea întrunirii.
	6. Directorul  Agenţiei de Transplant este membru al Consiliului fără drept de vot.
          7. Activitatea Consiliului, după caz, este spriginită de grupuri de lucru de specialitate.
          8. Componenţa grupurilor de lucru pe specialităţi este stabilită de Consiliu. Membrii grupurilor de lucru nu au drept de vot.
            9. Consiliul se conduce în activitatea sa de actele normative în vigoare şi prezentul Regulament. 
 
II. Atribuţiile şi funcţiile Consiliului
 
         10. Consiliul exercită următoarele atribuţii de funcţie.
 	1)  Asigură avizul ştiinţific proiectelor de acte normative cu caracter tehnic elaborate de Agenţia de Transplant;
2)    Elaborează propuneri privind lista unităţilor autorizate temporar pentru derularea activităţilor de transplant;
3)      Elaborează propuneri privind criteriile de alocare pentru fiecare tip de organ, ţesut, celulă;
 
4)              Elaborează propuneri privind activităţile de transplant noi ce vor fi derulate în cadrul programelor naţionale de transplant de organe, ţesuturi şi celule umane;
 5) Elaborează ghiduri şi protocoale privind standardele de calitate şi securitate sanitară a donării, procurării, testării, procesării, conservării, depozitării şi distribuirii organelor, ţesuturilor şi celulelor umane în scop terapeutic;
6)	Elaborează ghiduri privind aspectele etice aplicabile domeniilor specifice de transplant;
7)          Elaborează propuneri în domeniul perfecţionării personalului implicat în transplant, centrelor de transplant;
8)          Identifică şi fundamentează propunerile de colaborare cu instituţiile internaţionale similare sau care au preocupări în domeniul transplantului;
9)          Asigură suportul ştiinţific necesar planificării, monitorizării si dezvoltării activităţilor de transplant;
    10) Participă,  la solicitarea  Agenţiei, în  echipele  de evaluare în  vederea autorizării, monitorizării activităţii şi controlului.
 
III. Organizarea activităţii Consiliului
 
	11. Consiliul se întruneşte în şedinţe trimestriale, data următoarei întruniri fiind stabilită în cadrul fiecărei şedinţe.
           12. Consiliul  se poate  întruni  ori de  cîte  ori este  nevoie,  la convocarea Directorului Agenţiei de Transplant sau preşedintelui Consiliului.
	13. Consiliul consultativ poate delibera numai dacă sunt prezenţi sau reprezentaţi a cel puţin jumătate plus unu din numărul membrilor săi.
	14. Hotărârile Consiliului consultativ sunt luate în plen şi se aprobă cu majoritatea simplă a cvorumului.
	15. Hotărârile Consiliului se semnează de către preşedinte.
	16. Procesul verbal al şedinţei Consiliului se întocmeşte de către secretar şi se semnează de către preşedinte.
 
 IV. Dispoziţii finale
 
	17. Agenţia de transplant este responsabilă de convocarea şedinţelor şi organizarea activităţii Consiliului în conformitate  cu actele normative în vigoare.
	18. Consiliul este responsabil de hotărîrile luate, în conformitate  cu legislaţia în vigoare.
